АҞӘА, цәыббра 15 – Sputnik, Асмаҭ Ҵәыџьԥҳа. Агәабзиарахьчара аминистр Едуард Быҭәба Афон Ҿыци Очамчыра араиони рхәышәтәырҭақәа амашьына ҿыцқәа ҩба риҭеит.
Очамчыра араионтә хәышәтәырҭа аҳақьым хада Мадонна Кьышьмариаԥҳа илҳәеит араион аҿы х-машьына заҵәык шыҟаз.
"Араион дууп. Ақыҭақәа рацәоуп. Лассы-лассы апациентцәа аҳҭнықалақь ахь ргара ҳақәшәоит. Уажәы аковид инадҳәаланы Гәдоуҭатәи агоспиталь ахьгьы ауаа аагоит. Ацхыраара ласы амашьына ҿыц ҳара ҳзы ицхыраагӡаҵәҟьоуп", - лҳәеит лара.
Афонҿыцтәи ахәышәтәырҭа аҳақьым хада Луиза Арӡынԥҳа ҭабуп ҳәа ахылҳәааит аҳамҭа. Иазгәалҭеит ахәышәтәырҭа автопарк аҿы ҩ-машьына заҵәык шыҟаз, урҭгьы акыр ишықәсхьаз.
Агәабзиарахьчара аминистр Едуард Быҭәба иҳәеит ари амчыбжь азы аҽа машьынакгьы аараны ишыҟоу. Иазыԥхьагәаҭоуп Аҟәа ақалақь азы аҽа ҩ-машьынак раахәара.
Ацхыраара ласы амашьынақәа ҩба - ГАЗель NEXT Аԥсны ҳамҭас иаҭан Чечентәыла ахада Рамзан Кадыров ихьӡала.
Амашьынақәа арахь иааган цәыббра 4 азы. Амашьынақәа рцаԥхақәа Едуард Быҭәба инапы иаиркит Чечентәи Ареспублика ахаҭарнакс Краснодартәи атәылаҿацә аҿы иҟоу Саид-Хусеин Хамзатов.
АҞӘА, цәыббра 25 – Sputnik. Иҳаҩсыз уахыки-ҽнаки рыла COVID-19 азы атестқәа арҭеит 370-ҩык Аԥсны ауааԥсыра, урҭ рахьтә 88-ҩык рцәа акоронавирус шалаз аадырԥшит.
Урыстәылатәи арратә госпиталь аҟны акоронавирус злаз ҩыџьа апациентцәа рыԥсҭазаара иалҵит: 1958 шықәсазы ииз ахаҵеи 1936 шықәсазы ииз аԥҳәыси.
Абыржәтәи аамҭазы Гәдоуҭатәи араионтә хәышәтәырҭа хадаҿы ишьҭоуп 42-а, рҭагылазаашьа бааԥсуп ааҩык, ибжьаратәуп - 28-ҩык. Аҟәатәи аинфекциатә хәшәтәырҭаҿы ирхәышәтәуеит акоронавирус зцәа иалоу 28-ҩык, урҭ рахьтә ааҩык апациентцәа рҭагылазаашьа уадаҩуп. Очамчыра ирхәышәтәуеит 9-ҩык, Гагратәи ахәышәтәырҭаҿы - 15-ҩык, урҭ рахьтә хҩык рҭагылазаашьа уадаҩуп. Тҟәарчалтәи ахәышәтәырҭаҿы - 8-ҩык апациентцәа. Аҟәа иҟоу амобилтә госпиталь аҿы - 64-ҩык апациентцәа, жәаҩык рҭагылазаашьа хьанҭоуп.
Аоперативтә штаб аҳәара ҟанаҵоит ауааԥсыра аҿкы рхы ацәырхьчаларц.
Акоронавирус иадҳәалоу ажәабжьқәа шәрыԥхьар ҟалоит абра>>
Ажьицәа-абџьарҟаҵаҩцәа рфестиваль Аԥсны раԥхьаӡа акәны еиҿыркааит. Уи цәыббра 24-26 рзы имҩаԥыслоит аетнопарк "Аԥсны" аҿы. Уи рхы аладырхәырц иааит аҭыԥантәиқәа рыдагьы, Иакутиа, Брест, Белгород, Маиҟәаԥ ақалақьқәа рҟынтәи аҟазацәагьы.
Хымш ирылагӡаны ажьицәа аиха дырҭәалоит, дамасктәии амоизака иаҩызоуи аџыр ҟарҵалоит, аԥсуа ҳәызбақәа, аҿыбџьар, ахҿақәа. Урҭ зегьы реиҳарак излырхуа Бырзышьха иҵхны илбааргаз 300 килограмм иҟоу аихамаден ауп.
Амаден аихамаҭәа алырхырц азы идыргылеит аихаӡырҭақәа ҩба, 1200 градус рҟынӡа ашоура ҭарҵоит.
Аҟазацәа рус арманшәаларазы ишьақәдыргылеит афрынақәа жәаба рҟынӡа, урҭ рахьтә ҩба уаанӡа ҳабацәа ишыҟарҵалоз еиԥш ахәы зқәу ацәала аҳауа ҭадыршәшәоит. Егьырҭ рҿы амца агаз ала ма афымцала аҳауа ҭадыршәшәоит.
Афестиваль аҟны зегь реиҳа азҿлымҳара зырҭаз аԥсуа ҳәызба акәхеит. Аҟазауаа шьоукы ргәы иҭоуп арҭ хымш рыҩнуҵҟа ҩба-ҩба, иара инеиҳангьы абџьарҿқәеи, иара убас итрадициатәу аԥсуа хҿақәеи рыҟаҵара.
Афестиваль аҟынтәи афотосахьақәа шәрыхәаԥшыр ҟалоит абра>>